La Fira de l'Agricultura de Bétera premiada per El Periódico de Aquí per la seua contribució a la protecció del sector agrícola
16 de novembre de 2018

Ahir a la nit es van lliurar a l'auditori de Benaguasil els Premis Aquí que cada any lliura El Periódico de Aquí a persones, associacions, entitats i institucions que d'una manera o altra han contribuït amb la seua activitat al fet que Camp de Túria siga una millor comarca.

Un dels premis va ser per a la sisena edició de la Fira Agrícola de Bétera per la seua contribució a la protecció del camp, la promoció dels horts urbans i la creació d'un espai en el qual donar a conèixer a les associacions del sector, empreses agràries i la venda de productes locals.

L'alcaldessa de Bétera, Cristina Alemany (Compromís), va ser l'encarregada de lliurar el premi a la regidora d'Agricultura, Cristina Ballesteros (PSPV-PSOE).

Ballesteros va agrair a El Periódico de Aquí el reconeixement i va destacar que "Bétera és un municipi amb una forta tradició agrària i amb la fira ajudem a que continue esta tradició mostrant als nostres veïns i veïnes tots els productes que vénen del camp, tant tradicionals com ecològics".

L'alcaldessa de Bétera ha felicitat la regidora d'Agricultura per la feina feta, així com "a tots els llauradors, a la cooperativa, als comerços i les dones dedicades al món del camp. En definitiva, a totes aquelles persones que col·laboren perquè la maquinària del món agrícola no s'ature mai a Bétera”.